© Асен Тонев Христо Стоичков на срещата в зала "Арена Армеец"

Студенти и възпитаници на българските университети са написали отворено писмо, с което не признават легитимността на Националното представителство на студентските съвети (НПСС) и избора на Христо Стоичков за водач на студентите.

"Въпреки че по закон тази организация би трябвало да представлява българските студенти, тя е неспособна да защитава студентските интереси и в редица случаи дори уронва престижа на студентите", гласи текстът на писмото.

Аргумент на авторите е, че с публичните изяви и събитията, организирани от НПСС, не се развиват академичността и научното познание и не се стимулира студентското творчество. Организацията стои зад следните "академични" събития: пищната церемония Мис и Мистър "Академика", ежегодните спортни зимни и летни олимпиади, както и церемонията "Студент на годината".

На тазгодишната церемония за студент на годината присъстваха над 30 нашумели изпълнители като Криско, Ann-G, Billy Hlapeto & Lexus ft. Dim4ou, Лора Караджова и др., се посочва в писмото. "Въпреки че събитията се организират с процент от студентските такси, нито един обикновен студент няма възможност да прегледа за какво реално се изразходват средствата на организацията, защото финансов отчет на дейностите липсва", пише още там.

"Смятаме, че НПСС по-успешно пречат на студентските интереси, отколкото да ги защитават. Защото академичността и високите научни постижения не се стимулират с конкурси за най-красив бюст, нито пък с музикални концерти, в които се пее: "Бременно момиче, как ухаеш на аборт", завършва писмото.



Авторите на документа настояват за преразглеждане на Закона за висше образование в частта му за студентското представителство.

Под писмото са се подписали студенти и преподаватели от Софийския университет, УНСС, Художествената академия, Пловдивския университет, Икономическия университет във Варна и други. Някои от тях са членове на студентски съвети по места, които по закон са задължени да внасят 10% от бюджета си за НПСС.

Ивайло Динев, студент в Софийския университет и един от организаторите на протестите за качествено образование през 2010 г., е първият подписал се. На неговата страница във "Фейсбук" се разпространява и петиция срещу студентския представителен орган.

Вчера НПСС организира студентска сбирка в зала "Арена Армеец", на която специален гост беше футболистът Христо Стоичков, обявен за "знаме и водач" на студентското движение. Председателят на НПСС Ангел Георгиев обяви, че движението "Орлов мост", което беше съорганизатор на срещата, ще номинира кандидати за участие в предстоящите избори в онлайн платформа.

Самият Стоичков е доктор хонорис кауза на Пловдивския университет. Удостояването му с почетна титла предизвика скандал, след който социологът Цветозар Томов напусна университета.